FI Euroopan unionin virallinen lehti L 129/67

KOMISSION PÄÄTÖS,

tehty 16 päivänä toukokuuta 2007,

taajuuksien käyttöä yhteisössä koskevien tietojen yhdenmukaisesta saatavuudesta

(tiedoksiannettu numerolla K(2007) 2085)

(ETA:n kannalta merkityksellinen teksti)

(2007/344/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon Euroopan yhteisön radiotaajuuspolitiikan sääntelyjärjestelmästä 7 päivänä maaliskuuta 2002 tehdyn Euroopan parlamentin ja neuvoston päätöksen N:o 676/2002/EY (jäljempänä ’radiotaajuuspäätös’) (1) ja erityisesti sen 4 artiklan 3 kohdan,

sekä katsoo seuraavaa:

(1) Radiotaajuuspäätöksen N:o 676/2002/EY mukaan jäsenvaltioiden on varmistettava, että niiden kansallinen taajuusjakotaulukko sekä tiedot radiotaajuuksien käyttöön liittyvistä oikeuksista, ehdoista, menettelyistä ja maksuista julkaistaan, jos se on tarpeen päätöksen 1 artiklassa säädetyn tavoitteen saavuttamiseksi. Jäsenvaltioiden on pidettävä nämä tiedot ajan tasalla ja luotava tarvittavat tietokannat, jotta tiedot ovat yleisön saatavilla. Tässä on soveltuvin osin noudatettava radiotaajuuspäätöksen 4 artiklan nojalla toteutettuja yhdenmukaistamistoimia.

(2) Komission teettämän selvityksen (2) mukaan jäsenvaltioiden välillä on pyrkimyksistä huolimatta edelleen eroja taajuuksien käyttöä koskevan, julkisesti saatavilla olevan tiedon tarkkuudessa, esitystavassa, helppokäyttöisyydessä ja ajantasaisuudessa. Tällaiset erot saattavat vaikuttaa liiketoimintaan, investointien suunnitteluun ja päätöksentekoon tuotteiden ja palvelujen sisämarkkinoihin liittyvissä tilanteissa. Samoin niillä voi olla vaikutuksia valmistusteollisuuteen. Taajuuksien käyttöehtoja koskevan tiedon saatavuudella voidaan helpottaa pienten ja keskisuurten yritysten osallistumista markkinoille ja välillisesti tukea yleisellä tasolla sähköisen viestinnän kasvua teollisuudenalana.

(3) Tarpeellisen tiedon saatavuus on erittäin tärkeää sääntelyn laadun parantamisen kannalta, sillä turhien rajoitusten poistaminen ja taajuuksien käyttöoikeuksien kaupan salliminen edellyttää, että käytettävissä on selkeää, luotettavaa ja ajantasaista tietoa taajuuksien tosiasiallisesta käytöstä.

(4) Tietojen pitäisi koko yhteisössä olla saatavilla yhdestä yhteisestä lähteestä helposti ja helppotajuisessa muodossa. Jokaisesta jäsenvaltiosta olisi esitettävä samat tiedot ja tietojen olisi oltava siirrettävissä kansallisista tietokannoista automaattisesti nykyaikaisin siirtomenetelmin, jotta kansallisten tietojen syöttäminen keskitettyyn tietopisteeseen ei vaatisi lisää henkilöresursseja.

(5) Jäsenvaltiot ja yritysmaailman edustajat ovat laajasti hyväksyneet Euroopan radioviestintätoimiston ERO:n (ERO – European Radiocommunications Office) (3) luoman järjestelmän käytön tähän tarkoitukseen. ERO:n EFIS-järjestelmä (EFIS – ERO Frequency Information System) on julkisesti käytettävissä Internetin välityksellä ja sen avulla voi etsiä ja vertailla virallisia taajuustietoja Euroopasta siltä osin kuin kansalliset viranomaiset ovat tietoja toimittaneet. EFIS-järjestelmä pitäisi ottaa kaikkien jäsenvaltioiden käyttöön.

(6) Komissio antoi 8. joulukuuta 2005 CEPT:lle (CEPT – European Conference of Postal and Telecommunications Administrations) toimeksi selvittää EFIS-järjestelmän käyttöä taajuustiedon julkaisemiseen ja hakuun yhteisössä. CEPT:n selvityksen tulosten mukaan EFIS-järjestelmää voitaisiin käyttää Euroopan yhteisön yhteisenä taajuustiedon lähteenä toimeksiannossa esitettyjen tavoitteiden mukaisesti. Radiotaajuuskomitea hyväksyi CEPT:n loppuraportin 5. lokakuuta 2006 ja vahvisti toimeksiannossa luetellut tavoitteet. Toimeksiannon johtopäätöksiä olisi sovellettava koko yhteisössä.

(7) Yhteiseurooppalaisen taajuustietoportaalin ei pitäisi korvata kansallisia taajuustietokantoja, vaan sen olisi muodostettava täydentävä ja lisäarvoa tarjoava yhteinen Euroopan tasoinen tietopiste, joka mahdollistaa tietojen haun ja vertailun ja perustuu yhteisessä esitysmuodossa ja yhteisesti sovitulla tarkkuudella toimitettuihin tietoihin.

(8) Radiorajapintojen teknisten spesifikaatioiden esitystapaa on pyritty yhdenmukaistamaan radio- ja telepäätelaitteista ja niiden vaatimustenmukaisuuden vastavuoroisesta tunnustamisesta 9 päivänä maaliskuuta 1999 annetulla Euroopan parlamentin ja neuvoston direktiivillä 1999/5/EY (4) perustetussa televiestintäalan vaatimustenmukaisuuden arviointi- ja markkinoiden valvontakomiteassa TCAM:ssä (TCAM – Telecommunications Conformity Assessment and Market Surveillance Committee). Kyseiset spesifikaatiot ovat olennaisia radiotaajuuspäätöksen 5 artiklan kannalta ja niitä pidetään tärkeinä julkisina tietoina, jotka kaikkien jäsenvaltioiden tulisi saattaa yleisesti saataville.

(9) Taajuuksien käyttöoikeuksia koskevien tietojen toimittaminen saattaa olla jäsenvaltioille hieman työläämpää, mutta myös ne ovat hyvin tärkeitä avoimen ja tuloksellisen markkinapohjaisen taajuuspolitiikan kannalta. Jäsenvaltiot saattavat tarvita lisäaikaa tällaisten tietojen toimittamiseksi.

(10) Tiedot olisi saatettava kaikkien helposti saataville noudattaen yhteisön liikesalaisuussäännöksiä ja erityisesti sähköisten viestintäverkkojen ja -palvelujen yhteisestä sääntelyjärjestelmästä 7 päivänä maaliskuuta 2002 annetun Euroopan parlamentin ja neuvoston direktiivin 2002/21/EY (5) (puitedirektiivi) säännöksiä.

(11) Tämän päätöksen täytäntöönpanossa ja soveltamisessa olisi kaikilta osin noudatettava henkilötietojen suojaa koskevia periaatteita ja vaatimuksia, joista säädetään yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetussa Euroopan parlamentin ja neuvoston direktiivissä 95/46/EY (6) sekä henkilötietojen käsittelystä ja yksityisyyden suojasta sähköisen viestinnän alalla 12 päivänä heinäkuuta 2002 annetussa Euroopan parlamentin ja neuvoston direktiivissä 2002/58/EY (7) (sähköisen viestinnän tietosuojadirektiivi).

(12) EFIS-järjestelmän hyödyllisyyttä jäsenvaltioille ja yleisölle olisi arvioitava aika ajoin uudestaan sen varmistamiseksi, että toimeksiannossa luetellut tavoitteet saavutetaan.

(13) Tässä päätöksessä säädetyt toimenpiteet ovat radiotaajuuskomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Tämän päätöksen tarkoituksena on yhdenmukaistaa radiotaajuuksien käyttöä koskevien tietojen saatavuus yhteisössä käyttämällä yhteistä tietopistettä ja yhdenmukaistamalla kyseisten tietojen esitystapa ja sisältö.

2 artikla

Jäsenvaltioiden on käytettävä Euroopan radioviestintätoimiston ERO:n EFIS-järjestelmää (ERO Frequency Information System) yhteisenä tietopisteenä, josta on Internetin välityksellä yleisesti saatavilla vertailukelpoista tietoa taajuuksien käytöstä kussakin jäsenvaltiossa.

3 artikla

1. Jäsenvaltioiden on toimitettava EFIS-järjestelmään seuraavat tiedot radiotaajuuksien käytöstä alueellaan:

a) kustakin taajuuskaistasta erikseen: — kansainvälisen teleliiton ITU:n radio-ohjesäännön mukaisesti määritelty liikennelaji; — taajuuskaistaa käyttävät sovellukset EFIS-järjestelmän sovellusnimikkeillä ilmaistuina; — liitteessä I määritellyt radiorajapintaa koskevat tiedot; — liitteessä II määritellyt yksittäisiä käyttöoikeuksia koskevat tiedot;

b) yleisesti radiotaajuuksien käytöstä: — tiedot kansallisesta yhteyspisteestä, joka pystyy vastaamaan yleisön kyselyihin yleiseurooppalaiseen taajuustietoportaaliin sisältymättömistä kansallisista taajuustiedoista sekä käyttöoikeuksien kansallisiin myöntämisprosesseihin liittyvistä menettelyistä ja ehdoista; — raporttimuotoinen esitys kansallisesta taajuuspolitiikasta ja -strategiasta, jos sellainen on saatavilla.

2. Jäsenvaltioiden on päivitettävä 1 kohdassa tarkoitetut tiedot vähintään kerran vuodessa 1 päivään tammikuuta 2010 saakka ja sen jälkeen kahdesti vuodessa. Päivitys on tehtävä joko käsin Internetin välityksellä tai käyttämällä automaattista päivitysohjelmaa ja erikseen määriteltyä tiedonvaihtotapaa.

4 artikla

Jäsenvaltioiden on ilmoitettava komissiolle, jos ne katsovat, että EFIS-järjestelmä ei teknisen kapasiteettinsa, eheytensä tai luotettavuutensa puolesta enää pysty toimimaan yhteisenä tietopisteenä.

5 artikla

Tämä päätös tulee voimaan 1 päivänä tammikuuta 2008.

Yksittäisiä käyttöoikeuksia koskevan tiedon toimitusvelvollisuutta sovelletaan 1 päivästä tammikuuta 2010 lähtien.

6 artikla

Tämä päätös on osoitettu kaikille jäsenvaltioille.

Tehty Brysselissä 16 päivänä toukokuuta 2007. Komission puolesta Viviane REDING Komission jäsen

(1) EYVL L 108, 24.4.2002, s. 1.

(2) Study on information on the allocation, availability and use of radio spectrum in the Community, IDATE, helmikuu 2005.

(3) ERO on kansainvälinen organisaatio, joka on perustettu Haagissa 23 päivänä kesäkuuta 1993 tehdyllä yleissopimuksella eurooppalaisen radioviestintätoimiston (ERO) perustamisesta.

(4) EYVL L 91, 7.4.1999, s. 10. Direktiivi sellaisena kuin se on muutettuna asetuksella (EY) N:o 1882/2003 (EUVL L 284, 31.10.2003, s. 1).

(5) EYVL L 108, 24.4.2002, s. 33.

(6) EYVL L 281, 23.11.1995, s. 31. Direktiivi sellaisena kuin se on muutettuna asetuksella (EY) N:o 1882/2003.

(7) EYVL L 201, 31.7.2002, s. 37. Direktiivi sellaisena kuin se on muutettuna direktiivillä 2006/24/EY (EUVL L 105, 13.4.2006, s. 54).

LIITE I Radiorajapintaa koskevat tiedot Jäsenvaltioiden on toimitettava tiedot seuraavista muuttujista joko viittauksin kyseisiin standardeihin tai antamalla riittävän seikkaperäinen sanallinen kuvaus: 1) kanavajako; 2) modulointityyppi / käytössä oleva kaistanleveys; 3) käyttösuunta / kanavaväli; 4) lähetysteho / tehotiheys; 5) kanavanvarausmenettelyjä koskevat säännöt; 6) lupajärjestelmä; 7) direktiivin 1999/5/EY 3 artiklan 3 kohdan mukaiset muut olennaiset vaatimukset; 8) taajuussuunnittelussa käytettävät olettamat.